Moti-gesin verhuis glo na Dubai | Maroela Media
Die Moti-broers is in Oktober verlede jaar ontvoer. Hulle is drie weke later ongedeerd gevind. (Foto's: Verskaf)
Die vier Moti-broers wat verlede jaar ontvoer is, se pa het die polisie glo verbied om onderhoude met die kinders te voer.
Zia (15), Alaan (13), Zayyad (11) en Zian (6) was in Oktober verlede jaar van hul huis in Nirvana, Polokwane, op pad na die Curro Heuwelkruin- private skool toe hul motor gekaap en hulle ontvoer is.
Maroela Media het vroeër berig die BMW waarin die seuns was, is deur 'n silwerkleurige Kia Sorento en 'n swart Mercedes‑Benz van die pad af gedruk. Volgens die 64-jarige bestuurder van die BMW het daar na bewering sewe mans, almal in wit oorpakke geklee, uit die voertuie geklim en skote op die BMW afgevuur.
Die vier seuns is toe uit die BMW by die Mercedes ingedwing en die bestuurder is op die toneel agtergelaat.
Die kinders is drie weke ná hul ontvoering vrygelaat. Hulle was ongedeerd.
Lt.kol. Robert Netshiunda, polisiewoordvoerder, het Sondag aan Maroela Media gesê daar was nog geen "samewerking van die familie en die polisie kon nie onderhoude met die kinders voer nie".
"Ons het deur onbevestigde berigte gehoor dat die gesin sedertdien na Dubai verhuis het."
Netshiunda sê nadat die seuns gevind is, moes die polisie hulle na 'n sentrum neem waar hul fisieke en geestesgesondheid bepaal moes word. 'n Interdik is egter bekom om die polisie te verhoed om dit te doen.
Luidens berigte was die kinders getraumatiseer en sou onderhoude deur die polisie die situasie vererger.
"Sonder die verklarings van die slagoffers self en sonder die samewerking en ondersteuning van die gesin kon ons nie enigiets doen nie," sê Netshiunda.
Bheki Cele, minister van polisie, het intussen aan eNCA gesê die polisie beskou die situasie in hierdie stadium as 'n gebrek aan samewerking, eerder as dwarsboming van die gereg. "Daar gaan 'n tyd kom dat ons 'n streep trek en sê hierdie is nie net nié samewerking nie, dit is dwarsboming van die gereg.
"Ek wens hulle het beter saamgewerk."
Die broers se ontvoerders is steeds op vrye voet en volgens Netshiunda moet 'n motief vir die ontvoering nog bepaal word.
Ag aarde tog! Hoe lank vat sake nie om opgelos te word nie. Wat het geword van die 14 persone wat tydens die Julie geweld "positief geindentifiseer" is? Waar is daardie inhegtenisnemings? Wat nog te sê van die Forensiese patologie wat so vêr agter is? Buitendien, is dit nie dwarsboming van die gereg as jy nie jou samewerking gee nie? 'n Ander kind word 2md later eers "ongedeerd" gevind, sonder veel media dekking, behalwe die dag wat sy ontvoer is daarna was daar geen beriggewing nie.
Ek dink hier is baie meer agter die storie as wat die familie wil hê ons moet weet. En ek dink iets baie onwettig.
Wonder of daar nie n storie agter die storie is nie
Ag asb, asof die polisie hulle veiligheid kan verseker as hulle praat… Mnr Moti het die regte ding gedoen, hy weet dit is al manier om sy familie veilig te hou. Die ontvoeringsindikate in SA raak nou n ding, en ons polisie is beslis nie opgewasse teen daardie soort kriminele nie. Sterkte aan hul gesin!
Iets word weggesteek. Klink na 'n sake transaksie wat skeef geloop het met die pa se besigheid en die ontvoerders weet die kinders sou die sterkste boodskap stuur. En die ouers weet die waarheid gaan uitkom as daar dieper gedelf word. Sekerlik sou die ouers graag wil hê die kriminele word gevang wat dit aan hulle kinders gedoen het? Baie mense verhuis oorsee na 'n traumatiese misdaad voorval, maar om dit te doen blykbaar sonder enige samewerking is baie agterdogtig.